《满庭芳 其二 芦花》
清代·董俞

岸暝侵云，江深妒雪，萧萧声遍秋风。伤心客路，摇落正相同。

十月江南暮景，空凝望、烟雨冥濛。谁为伴，鸥汀紫蓼，渔舍更丹枫。

孤蓬。还夜泊，一声残笛，数点离鸿。更怜他寂寞，露蕊霜丛。

偶尔斜阳影里，还误认、柳絮漫空。青山外，平波渺渺，几欲泣途穷。

作者简介：清江苏华亭人，字苍水，号樗亭。董含弟。顺治十七年举人。康熙十八年举博学鸿词，未中。诗文与含齐名，时称“二董”。著有《樗亭集》、《浮湘集》、《度岭集》。